**77/2013.(II.28.) Kgy. sz. határozat**

Szombathely Megyei Jogú Város Közgyűlése megtárgyalta a bölcsődei kihasználtsággal kapcsolatos intézkedések megtételére vonatkozó előterjesztést, és a bölcsődei kihasználtság javítása érdekében az alábbi döntéseket hozza:

1. A Közgyűlés egyetért azzal, hogy a bölcsődei gondozási térítési díj a 2013/2014. nevelési évtől csak a gyermek 3. életévének betöltéséig legyen megállapítható.
2. A Közgyűlés felkéri a polgármestert és a jegyzőt, hogy a személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) Önkormányzati rendelet módosítását az 1. pontban foglaltak szerint készítse el.
3. A Közgyűlés egyetért azzal, hogy a Szombathely Megyei Jogú Város Önkormányzata által fenntartott óvodák esetében a nevelési évben ne lehessen bölcsődéből gyermeket átvinni az óvodába.
4. A Közgyűlés az Egyesített Bölcsődei Intézmény létszám-előirányzatát 2013. március 1. napjával 1 fővel, 2013. augusztus 1. napjával további 8 fővel csökkenti. A foglalkoztatottak létszáma így 198 főről 189 főre módosul, ezen belül a szakmai létszám 108 főről 99 főre csökken, az intézmény-üzemeltetési létszám változatlanul 90 fő marad.

1. A Közgyűlés egyetért azzal, hogy a felmentési illetmény, illetve végkielégítés megigénylésére - megfelelő pályázati kiírás esetén - az Önkormányzat 2013. évben pályázatot nyújtson be. A pályázathoz kapcsolódóan az Önkormányzat nyilatkozik az alábbiakról:
   1. Az Önkormányzat az intézmények létszámhelyzetét, az intézmények közötti tervezhető létszám és álláshely átcsoportosítás lehetőségét megvizsgálta, és felülvizsgálata függvényében hozta meg a testület a felmentéssel, és a végkielégítéssel együtt járó létszámcsökkentésről, valamint az ehhez kapcsolódó állami támogatás igénylésére vonatkozó pályázat benyújtásáról szóló döntéseit.
   2. Az Önkormányzat kijelenti, hogy költségvetési szerveinél és polgármesteri hivatalánál a meglévő üres álláshelyeken, az előreláthatólag megüresedő álláshelyeken vagy a tervezett új álláshelyeken, illetve szervezeti változás, feladatátadás következtében az önkormányzat fenntartói körén kívüli munkáltatónál a létszámcsökkentéssel érintett álláshelyeken foglalkoztatottak – jogviszonyban töltött ideje folyamatosságának megszakítása nélküli – továbbfoglalkoztatására nincs lehetőség. A létszámcsökkentésben érintett közalkalmazottak részére az Önkormányzat képesítésüknek, végzettségüknek megfelelő más munkakört felajánlani nem tud, ezen a területen az Önkormányzat új álláshelyet nem tervez.
   3. Az Önkormányzat tudomásul veszi, hogy a megüresedett álláshelyek 5 évig nem állíthatók vissza, kivéve, ha a jogszabályváltozásból adódó, és az adott helyi önkormányzat számára kötelezően ellátandó többletfeladatok ezt szükségessé teszik. Amennyiben az Önkormányzat ettől eltér, a pályázattal elnyert összeget kamattal növelten köteles visszafizetni. Előzőekről a helyi önkormányzat a támogatásról szóló döntést követő 5 évig – az év végi elszámolás keretében – évente köteles beszámolni az illetékes Igazgatóságnak.
2. A Közgyűlés felkéri az Egyesített Bölcsődei Intézmény vezetőjét, hogy a Közgyűlés döntésének megfelelő munkáltatói intézkedéseket tegye meg.
3. A Közgyűlés felkéri az önkormányzati óvodák vezetőit, hogy az évközben megüresedő álláshelyeket elsődlegesen az Egyesített Bölcsődei Intézmény dolgozóival töltsék be.

**Felelősök:** Dr. Puskás Tivadar, polgármester

Marton Zsolt, alpolgármester

Dr. Gaál Róbert jegyző

/A végrehajtás előkészítéséért:

dr. Károlyi Ákos, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Sebestyén Bianka, az Egyesített Bölcsődei Intézmény vezetője

Óvodák vezetői/

**Határidő:** azonnal /az 1. pont vonatkozásában/

2013. március havi Közgyűlés /a 2. pont vonatkozásában/

folyamatos /a 3. és a 7. pont vonatkozásában/

2013. augusztus 1. /a 4. és a 6. pont vonatkozásában/

2013. szeptember 30. / az 5. pont vonatkozásában/